《沁园春·题袁重其负母看花图，和纪伯紫韵》
明代·钱肃润

循彼南陔，厥草油油，北堂在前。睹穿帘舞燕，楼檐宿鸟；

夕来朝去，娱悦高年。陆绩思亲，仲由孝养，橘可怀兮米负肩。

真堪羡，喜慈颜如旧，儿鬓初斑。

婆娑地上金仙，看膝下蹁跹乐事全。正熏风池馆，端阳佳节；

葵榴满放，杨柳三眠。绢拂鹅溪，笔推龙爽，点染韶光景更妍。

留题遍，想莱衣戏彩，旷世同传。

作者简介：明末清初江苏无锡人，字础日。明诸生。幼从学于邹期相，授以静坐法，颇有得。明亡，隐居不出。被笞折胫，自号跛足。有《尚书体要》、《道南正学编》、《十峰草堂集》。卒年八十八。